Fulltrúar verkefnisins 201 Smári hafa tekið tilboðum í 84% íbúða sem þeir hafa sett á markað suður af Smáralind . Alls eru 112 íbúðir af 133 seldar . Íbúðirnar eru í þremur fjölbýlishúsum og koma tvö þeirra til afhendingar í nóvember og desember . Svæðið er skilgreint sem miðbæjarsvæði í Kópavogi en þar verða 675 íbúðir þegar hverfið er fullbyggt eftir þrjú til fjögur ár . Þar verða um 84 þúsund fermetrar af íbúðum og atvinnuhúsnæði . Fyrsta húsið sem kom í sölu var Sunnusmári 24 - 28 en salan hófst í september 2018 . Næst komu Sunnusmári 16 - 18 og 20 - 22 en húsin fóru í sölu í apríl sl . Á næstu dögum fara þrjú fjölbýlishús í sölu , Sunnusmári 19 - 21 , Sunnusmári 23 og 25 . Eitt fjölbýlishúsið sem nú er að fara í sölu verður ætlað íbúum 60 ára og eldri . Samkvæmt sölusíðu verkefnisins , 201smari.is , koma síðustu húsin í hverfinu í sölu árið 2023 . Hátt hlutfall fyrstu kaupenda Fasteignaþróunarfélagið Klasi stýrir verkefninu fyrir hönd verkefnisins 201 Smári . Ingvi Jónasson , framkvæmdastjóri Klasa , segir greiningu félagsins benda til að um helmingur þeirra sem hafi lagt fram tilboð séu 20 - 40 ára . Þá séu 30% á þrítugsaldri sem bendi til að fyrstu kaupendur séu fjölmennir í kaupendahópnum . Íbúðirnar afhendast fullbúnar með tækjum og gólfefnum , tilbúnar til notkunar . Húsin eru klædd að utan , m.a. með álklæðningu og trefjaplötum , og með bílakjallara . Að meðaltali eru um 0,7 - 0,9 stæði á hverja íbúð í kjallara . Við það bætast stæði ofanjarðar og fjöldi bílastæða er við Smáralind og í Smárunum . Nánari umfjöllun er að finna í Morgunblaðinu 6. desember .